**Ministru kabineta noteikumu projekts „Grozījumi Ministru kabineta 2013.gada 17.decembra noteikumos Nr.1524 „Noteikumi par valsts atbalstu lauksaimniecībai”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2013.gada 17.decembra noteikumos Nr.1524 „Noteikumi par valsts atbalstu lauksaimniecībai” (turpmāk – noteikumu projekts) ir sagatavots, pamatojoties uz Lauksaimniecības un lauku attīstības likuma 5.panta 3.1 un ceturto daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sagatavotais noteikumu projekts attiecas uz dabas resursu, lauksaimnieciskās ražošanas un pārstrādes politikas jomu.Spēkā esošajos Ministru kabineta 2013.gada 17.decembra noteikumos Nr.1524 „Noteikumi par valsts atbalstu lauksaimniecībai” (turpmāk – noteikumi Nr.1524) ir noteikti valsts atbalsta pasākumi lauksaimniecības attīstībai, valsts atbalsta apmērs, piešķiršanas kritēriji un kārtība 2014.gadam.2014.gadam Zemkopības ministrijas budžeta apakšprogrammā 21.01.00 „Valsts atbalsts lauksaimniecībai un lauku attīstībai” valsts atbalstam subsīdiju veidā paredzētais finansējums ir 9 147 352 *euro*.Noteikumu Nr.1524 atbalsta pasākumā „Atbalsts atzītām lauksaimniecības un mežsaimniecības pakalpojumu kooperatīvajām sabiedrībām” ir noteikts, ka atbalstu piešķir atzītai kooperatīvajai sabiedrībai, kuras preču un pakalpojumu kopējais apgrozījums ar vienu biedru nepārsniedz 28 450 *euro* iepriekšējā gadā. Saskaņā ar Ministru kabineta 2013.gada 29.janvāra noteikumu Nr.73 „Noteikumi par lauksaimniecības pakalpojumu kooperatīvo sabiedrību un mežsaimniecības pakalpojumu kooperatīvo sabiedrību atbilstības izvērtēšanu” 6.2. un 8.2.apakšpunktu kooperatīva preču un pakalpojumu apgrozījums starp kooperatīvu un tā biedriem nav mazāks par 75 vai 50 procentiem. Valsts atbalsta būtība ir veicināt kooperatīvo darbību valstī un mudināt kooperatīvās sabiedrības pēc iespējas vairāk veidot apgrozījumu tieši ar biedriem, tāpēc ir jāizdara grozījums spēkā esošajā tiesību normā, lai valsts atbalstu saņemtu kooperatīvā sabiedrība, kuras kopējā apgrozījuma lielāko daļu veido apgrozījums ar tās biedriem.Spēkā esošajos noteikumos Nr.1524 ir vairākas kļūdainas atsauces uz noteikumu punktiem un to pielikumiem, kuras maldina pretendentus. Lai tiesību normas būtu skaidras un pareizi saprotamas, ar grozījumiem šīs kļūdas jālabo.Noteikumu projekta 1.punktā ir noteikta kopējā atbalsta summa ciltsdarba pasākumiem zirgkopības nozarē, nesadalot to pa atsevišķiem atbalsta apakšpasākumiem. Precizētā redakcija ļaus efektīvāk apgūt noteikumos Nr.1524 zirgkopības nozarei paredzēto finansējumu 170 745 *euro* apmērā.Noteikumu Nr.1524 2.punkta redakcijā ir ieviesusies matemātiska kļūda, kas radās, atbalsta summas izsakot *euro* un tās noapaļojot līdz pilniem skaitļiem. Tāpēc noteikumu projekta 2. un 3.punktā ir precizētas atbalsta summas, lai pa atbalsta pasākumiem sadalītais finansējums veidotu kopējo 2014.gadam piešķirto atbalsta summu.Noteikumu Nr.1524 39.punktā ir paredzēts atbalsts par lauksaimniecības dzīvnieku ierakstīšanu ciltsgrāmatā, bet atsauce uz pielikumu par iesnieguma veidlapu ir norādīta kļūdaini. Noteikumu projekta 4.punktā ir labota kļūdaini norādīta atsauce no 13.pielikuma uz 10.pielikumu.Noteikumu Nr.1524 47.punkta tiesību norma nosaka iesnieguma iesniegšanas termiņu, un ir jābūt norādītam 13.pielikumam, kurā ir iesnieguma veidlapa, bet šajā punktā kļūdaini ir norādīts 14.pielikums, kurā ir pārskata veidlapa. Noteikumu projekta 5.punktā minētā kļūda ir labota. Lai nodrošinātu pilnvērtīgu vaislas tīršķirnes dzīvnieku ģenētiskās kvalitātes izvērtēšanu, noteikumu projekta 6. un 7.punktā ir paredzēts valsts atbalsts arī par vaislas ķēves izcelsmes noteikšanu ar DNS analīzi. Atbilstoši minētajam noteikumu projekta 14.punktā ir precizēts noteikumu Nr.1524 24.pielikums. Tā kā aitkopības nozarē šķirnes dzīvnieku audzētāju organizācija dzīvnieku ģenētiskās noteikšanas testus veic visu pārraudzības gadu, noteikumu projekta 8.punktā ir svītrota noteikumu 73.2.apakšpunktā esošā atsauce par dzīvnieku skaitu kārtējā gada 1.jūlijā.Lai atbalsta pretendentam samazinātu administratīvo slogu un tam nevajadzētu iesniegt Lauku atbalsta dienestā papildu iesniegumu, noteikumu projekta 9. un 10.punktā ar atsauci uz noteikumu Nr.1524 77.3.apakšpuktu ir papildināta noteikumu Nr.1524 81. un 82.punkta tiesību norma. Noteikumu projekta 11.punktā ir svītrots vārds „administratīvajām”, kas raksturo izmaksas, par kurām paredz priekšapmaksu 75 procentu apmērā. Tā kā ar šo noteikumu projektu noteikumu Nr.1524 82.punkta ievaddaļa ir papildināta ar atsauci uz noteikumu Nr.1524 77.3.apakšpunktu, kurā ir paredzēts valsts atbalsts par dzīvnieku genotipa un izcelsmes noteikšanu ar DNS analīzi un kurš neietver administratīvās izmaksas, ir precizēta noteikumu Nr.1524 82.1.apakšpunkta redakcija. Atbilstoši minētajam noteikumu projekta 15.punktā ir precizēts arī noteikumu Nr.1524 29.pielikums.Tā kā noteikumu Nr.1524 81.punktam nav apakšpunktu, tad noteikumu projekta 12.punktā ir labota atsauce un norādīti spēkā esošās redakcijas apakšpunkti. Lai mudinātu lauksaimniecības un mežsaimniecības kooperatīvās sabiedrības palielināt to kopējā apgrozījumā daļu, kas veidojas starp kooperatīvu un tā biedriem, noteikumu projekta 13.punktā ir noteikts, ka atbalstu piešķir kooperatīvajai sabiedrībai, ja tās preču un pakalpojumu kopējais apgrozījums, dalīts ar to biedru skaitu, ar kuriem ir bijis apgrozījums, iepriekšējā gadā nepārsniedz 28 450 *euro* vidēji ar vienu biedru. Atbilstoši minētajam noteikumu projekta 21.punktā ir precizēts noteikumu Nr.1524 60.pielikums. Saskaņā ar Zemkopības ministrijas Ģenētisko resursu padomē apstiprinātajām veģetatīvi pavairojamo augu ģenētisko resursu saglabāšanas prasībām, ilgtspējības un drošības nodrošināšanai, tos nepieciešams saglabāt divās teritoriāli atšķirīgās vietās. Latvijas augļaugu ģenētisko resursu paraugiem definētas divas prioritāras grupas: 1.grupa ietver Latvijā izveidotās šķirnes, Latvijā izveidotos, izdalītos klonus un elites hibrīdus ar vērtīgām kvantitatīvām vai kvalitatīvām īpašībām – vietējās tautas selekcijas šķirnes; 2.grupa – Latvijā izveidoti kloni un elites hibrīdi ar vērtīgām kvantitatīvām un kvalitatīvām īpašībām, kuriem nav pabeigta izvērtēšana. Glabāšana dublējošā kolekcijā atsevišķā institūcijā nepieciešama 1.grupas ģenētisko resursu paraugiem, jo tā līdz šim pilnībā netika nodrošināta. Atbilstoši Zemkopības ministrijas Ģenētisko resursu padomes apstiprinātajām ģenētisko resursu saglabāšanas prasībām esošo augļaugu ģenētisko resursu dublējošo paraugu izvietošanai nepieciešams iekļaut papildu vienības. Ievērojot minēto, noteikumu projekta 16., 17., 18. un 19.punktā ir palielināts noteikumu Nr.1524 45.pielikumā noteiktais vienību skaits.Noteikumu projekta 20.punktā ir precizēts noteikumu Nr.1524 59.pielikums. Tā kā valsts atbalstu kooperācijas attīstībai administrē Lauku atbalsta dienesta centrālais aparāts, nevis reģionālās lauksaimniecības pārvaldes, iesniegums ir jāiesniedz Lauku atbalsta dienestam. Minētie grozījumi noteikumos Nr.1524 ļaus efektīvāk apgūt valsts atbalstam piešķirtos finanšu līdzekļus 2014.gadā. |
| 3. | Projekta izstrādē iesaistītās institūcijas | Zemkopības ministrija, Lauku atbalsta dienests un Lauksaimniecības datu centrs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Fiziskas un juridiskas personas, kas nodarbojas ar lauksaimniecisko ražošanu, un Latvijas lauksaimniecības kooperatīvu asociācija – aptuveni 32 lauksaimniecības un mežsaimniecības kooperatīvās sabiedrības un 7 šķirnes dzīvnieku audzētāju organizācijas. |
| 2. | Tiesiskā regulējuma ietekme uz tautsaimniecību un administratīvo slogu |  Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

*Anotācijas III, IV un V sadaļa – noteikumu projekts šo jomu neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par noteikumu projektu lauksaimnieku nevalstiskās organizācijas ir informētas, nosūtot noteikumu projektu uz to e-pasta adresēm. |
| 2. | Sabiedrības līdzdalība projekta izstrādē | Noteikumu projekta izstrādē iesaistījās Latvijas Lauksaimniecības kooperatīvu asociācija un šķirnes dzīvnieku audzētāju organizācijas – Latvijas Zirgaudzētāju biedrība, Latvijas Šķirnes zirgu audzētāju asociācija, Latvijas Šķirnes dzīvnieku audzētāju savienība, Cūku Ciltsdarba centrs, Agrosels, Latvijas Aitu audzētāju asociācija un Latvijas Kazkopības biedrība (turpmāk – lauksaimnieku nevalstiskās organizācijas). |
| 3. | Sabiedrības līdzdalības rezultāti | Lauksaimniecības Organizāciju sadarbības padome, biedrība „Zemnieku saeima”, Lauksaimniecības Statūtsabiedrību asociācija, Latvijas Lauksaimniecības kooperatīvu asociācija un šķirnes dzīvnieku audzētāju organizācijas – Latvijas Zirgaudzētāju biedrība, Latvijas Šķirnes zirgu audzētāju asociācija, Latvijas Šķirnes dzīvnieku audzētāju savienība, Cūku Ciltsdarba centrs, Agrosels, Latvijas Aitu audzētāju asociācija, Latvijas Kazkopības biedrība – un Lauksaimniecības pakalpojumu kooperatīvā asociācija atbalsta noteikumu projektu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Zemkopības ministrija un Lauku atbalsta dienests. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Zemkopības ministrs J.Dūklavs

2014.03.20. 8:18

B.Ingiļāvičute

67027661, Biruta.Ingilavicute@zm.gov.lv